श्री शाह ने कहा कि चुनाव मुद्दों पर लड़े जाते हैं लेकिन कांग्रेस किस मुद्दे पर चुनाव लड़ रही है, यह किसी को पता ही नहीं है। उन्होंने कहा कि कांग्रेस को पहले यह स्पष्ट करना चाहिए कि वह किस मुद्दे पर गुजरात में चुनाव लड़ रही है। उन्होंने कहा कि राहुल गांधी सहित जितने भी कांग्रेस नेता गुजरात आये हैं, उन्होंने प्रधानमंत्री श्री नरेन्द्र मोदी का विरोध करने के अलावे कोई और बात ही नहीं की है, ऐसा लगता है कि मोदी-विरोध के अलावे कांग्रेस के पास कोई और मुद्दा ही नहीं है। उन्होंने कहा कि भारतीय जनता पार्टी हमेशा से सर्वांगीण विकास के मुद्दे पर ही चुनाव लड़ती आई है। उन्होंने कहा कि हमने हमेशा समाज के हर वर्ग की भलाई, दलितों, पिछड़ों एवं आदिवासियों के उत्थान, राज्य के सर्वांगीण विकास, भ्रष्टाचार के खिलाफ जीरो-टॉलरेंस की नीति, क़ानून-व्यवस्था की स्थिति में सुधार और सीमाओं की सुरक्षा को प्राथमिकता दी है। उन्होंने कहा कि आज भावनगर की जनता ने विकासवाद के प्रति जो अपना अगाध प्यार जताया है, यही गुजरात की जनता का कांग्रेस को जवाब है।